СССР је био прва држава која је усвојила овај тип амблема, почев од 1922. године. Ова амблематика је постала веома распрострањена после Другог светског рата, када су комунистички режими преузели власт у великом броју држава. Чак је и значајан број некомунистичких земаља прихватио овај облик амблема. До тога је дошло услед блиских политичких веза између нових држава ослобођених колонијалне власти и комунистичког блока, који је у знатној мери допринео ослобођењу тих држава, као и услед жеље тих нових држава да направе отклон од европске хералдике која је симболизовала раније колонијалне режиме. Након распада Совјетског Савеза и напуштања комунистичке идеологије у источној Европи, највећи део бивших комунистичких држава вратио се традиционалној хералдици, уз ретке изузетке (Белорусија и БЈР Македонија). Међутим, амблеме овог типа задржале су ваневропске комунистичке и некомунистичке државе.